Ir-regolament tal-kummissjoni (EURATOM) Nru 2130/93
tas-27 ta' Lulju 1993
li jemenda r-Regolament (Euratom) Nru 3227/76 dwar l-applikazzjoni tad-dispożizzjonijiet fuq salvagwardji ta' l-Euratom
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea dwar l-Enerġija Atomika, u b'mod partikolari l-Artikolu 79 tiegħu,
Wara li kkunsidrat l-approvazzjoni tal-Kunsill,
Billi r-Regolament tal-Kummissjoni (Euratom) Nru 3227/76 [1] jiddefinixxi n-natura u l-medda tar-rekwiżiti li jirreferi għalihom l-Artikolu 79 tat-Trattat;
Billi r-Regolament (Euratom) Nru 3227/76 jitlob li persuni u intrapriżi jikkomunikaw informazzjoni u data teknika w operazzjonali lill-Kummissjoni;
Billi, biex jingħata appoġġ lill-Aġenzija Internazzjonali dwar l-Enerġija Atomika (IAEA) fit-tisħiħ ta' salvagwardji internazzjonali, huwa mixtieq li l-Kummissjoni tkun megħjuna tittrasmetti ċerti data dwar salvagwardji lill-IAEA;
Billi, fir-rigward ta' karatteristiċi tekniċi bażiċi ta' stallazzjonijiet ġodda, huwa xieraq, fl-interess tat-trasmissjoni tagħhom fil-ħin lill-IAEA, li jkun estiż il-perjodu li fih għandhom ikunu ddikjarati lill-Kummissjoni,
ADOTTAT DAN IR-REGOLAMENT:
L-Artikolu 1
Ir-Regolament (Euratom) Nru 3227/76 huwa b'dan emendat kif ġej:
1. it-tieni paragrafu ta' l-Artikolu 2 jinbidel b'dan li ġej:
"Il-karatteristiċi tekniċi bażiċi ta' stallazzjonijiet ġodda jkunu ddikjarati kif preskritt fl-Artikolu 1 mill-inqas 200 jum qabel l-ewwel kunsinna ta' materjal nukleari ta' minn meta dan ikun mistenni li jasal.
Barra minn dan, għal istallazzjonijiet ġodda b'inventarju jew ipproċessar annwali ta' materjal nukleari, skond liema hu l-ikbar, ta' iktar minn kilogramm effettiv, is-sid, l-operatur, l-għan, il-post, it-tip, il-kapaċità u d-data ta' meta huma mistennija li jkunu kummissjonati għandhom ikunu dikjarati mill-inqas 200 jum qabel tibda l-kostruzzjoni.";
2. "TRASMISSJONI TA' INFORMAZZJONI U DATA
L-Artikolu 34a1
Il-Kummissjoni tista' tibgħat lill-Aġenzija Internazzjonali dwar l-Enerġija Atomika informazzjoni u data miksuba skond dan ir-Regolament."
L-Artikolu 2
Dan ir-Regolament jidħol fis-seħħ 15-il jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, fis-27 ta' Lulju 1993.